b"\n_START_ARTICLE_\nL\xc3\xb8g\n_START_SECTION_\nN\xc3\xa6ringsindhold\n_START_PARAGRAPH_\nDe fleste l\xc3\xb8garter er cirka 89\xc2\xa0% vand 9\xc2\xa0% kulhydrat (herunder 4\xc2\xa0% sukker og 2\xc2\xa0% kostfibre), 1\xc2\xa0% protein, og ubetydeligt fedtindhold. L\xc3\xb8g indeholder lave m\xc3\xa6ngder af essentielle n\xc3\xa6ring og har et energiindhold p\xc3\xa5 189 kJ (44 Calories) per 100\xc2\xa0g. L\xc3\xb8g tilf\xc3\xb8rer en krydret smag til retter, uden at tilf\xc3\xb8re et signifikant kalorieindhold.\n_START_SECTION_\nL\xc3\xb8gtyper\n_START_PARAGRAPH_\nDe allerfleste kultivarer af kepal\xc3\xb8g tilh\xc3\xb8rer den gruppe, der kaldes Allium\xc2\xa0cepa\xc2\xa0var.\xc2\xa0cepa og kaldes almindeligvis bare l\xc3\xb8g. En anden gruppe kaldet Allium\xc2\xa0cepa\xc2\xa0var.\xc2\xa0aggregatum omfatter blandt andre skalottel\xc3\xb8g, der tidligere blev regnet som en selvst\xc3\xa6ndig art, Allium ascalonicum. De f\xc3\xb8rstn\xc3\xa6vnte l\xc3\xb8g deles i tre undergrupper: Zittauerl\xc3\xb8g (de almindelige gule l\xc3\xb8g), r\xc3\xb8dl\xc3\xb8g og salatl\xc3\xb8g (hvide). Zittauerl\xc3\xb8g er ogs\xc3\xa5 navnet p\xc3\xa5 en bestemt sort (Allium cepa 'Zittauer'), og hele gruppen blev tidligere kaldet r\xc3\xb8dl\xc3\xb8g uanset farve. _NEWLINE_Selvom det oftest er l\xc3\xb8gplantens store modne overvintringsorgan der anvendes, kan planten ogs\xc3\xa5 spises p\xc3\xa5 et tidligere tidspunkt. Unge planter kan h\xc3\xb8stes inden l\xc3\xb8get er dannet og hele planten anvendes, hvilket f.eks. sker med for\xc3\xa5rsl\xc3\xb8g.\n_START_SECTION_\nZittauerl\xc3\xb8g\n_START_PARAGRAPH_\nZittauerl\xc3\xb8g, ogs\xc3\xa5 kaldet gule kepal\xc3\xb8g eller bare l\xc3\xb8g, er det mest anvendte gr\xc3\xb8ntsagsl\xc3\xb8g. Betegnelsen Zittauer menes at stamme fra den tyske by Zittau. L\xc3\xb8get kendes p\xc3\xa5 sin gullige eller brunlige skal og lyse gule eller let gr\xc3\xb8nlige indre samt den kraftige smag ved tilberedning. De er som regel mere t\xc3\xa5refremkaldende, n\xc3\xa5r de gennemsk\xc3\xa6res, end andre typer af l\xc3\xb8g, eksempelvis r\xc3\xb8dl\xc3\xb8g. R\xc3\xb8dl\xc3\xb8g er ogs\xc3\xa5 s\xc3\xb8dligere end zittauerl\xc3\xb8g i r\xc3\xa5 tilstand. De bliver dybt m\xc3\xb8rkebrune, n\xc3\xa5r de karamelliseres og er med til at give l\xc3\xb8gsuppe dens s\xc3\xb8de smag.\n_START_SECTION_\nR\xc3\xb8dl\xc3\xb8g\n_START_PARAGRAPH_\nR\xc3\xb8dl\xc3\xb8g har en lillafarvet overflade og hvidt og r\xc3\xb8dt k\xc3\xb8d. De er typisk mildere i smagen end zittauerl\xc3\xb8g. I madlavning kan de bruges b\xc3\xa5de r\xc3\xa5, grillede eller stegte i salater, gryderetter med videre. De f\xc3\xa5s hele \xc3\xa5ret._NEWLINE_De mister farven lidt ved tilberedning. Farven skyldes anthocyanidiner som cyanidin. R\xc3\xb8dl\xc3\xb8g har mange flavonoider._NEWLINE_R\xc3\xb8dl\xc3\xb8g kan opbevares i 3-4 m\xc3\xa5neder ved rumtemperatur.\n_START_SECTION_\nSalatl\xc3\xb8g\n_START_PARAGRAPH_\nSalatl\xc3\xb8g anvendes traditionelt i det klassiske mexicanske k\xc3\xb8kken. De f\xc3\xa5r ved tilberedning en gylden farve og ved sautering i s\xc3\xa6rlig grad en s\xc3\xb8d smag. De kaldes ogs\xc3\xa5 spanske l\xc3\xb8g eller madeiral\xc3\xb8g._NEWLINE_Salatl\xc3\xb8g er mildere end zittauerl\xc3\xb8g og benyttes, som navnet antyder, ofte i salater."